Nariadenie Komisie (ES) č. 1922/2002
z 28. októbra 2002,
ktorým sa mení a dopĺňa nariadenie Rady (ES) č. 1454/2001 zavádzajúce osobitné opatrenia na určité poľnohospodárske výrobky pre Kanárske ostrovy a ktorým sa mení a dopĺňa nariadenie Rady (ES) č. 21/2002 ustanovujúce bilancie prognózovaných dodávok a pomoc spoločenstva najvzdialenejším regiónom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1454/2001 z 28. júna 2001 o zavedení osobitných opatrení pre Kanárske ostrovy vzhľadom na určité poľnohospodárske výrobky a ktorým sa zrušuje nariadenie (ES) č. 1601/92 (Poseican) [1], naposledy zmenené a doplnené nariadením (ES) č. 1195/2002 [2], najmä na jeho článok 3 ods. 6,
keďže:
(1) Nariadením (ES) č. 1454/2001 sa zavádzajú osobitné opatrenia na dodávku určitého počtu poľnohospodárskych výrobkov, ktoré sú nevyhnutné na Kanárskych ostrovoch pre ľudskú spotrebu, spracovanie alebo ako poľnohospodárske vstupy. Medzi výrobkami určenými na krmivo sú múka a pelety z lucerny.
(2) Múka a pelety z lucerny predstavujú na Kanárskych ostrovoch významnú súčasť krmiva pre dobytok. Nie sú však dostatočné na to, aby úplne spĺňali bielkovinové a vlákninové požiadavky v krmive prežúvavcov, najmä v konkurenčnej situácii, kde hlavné úsilie je orientované na výrobu kvalitného mäsa a mliečnych výrobkov.
(3) Je preto vhodné, aby sa pôsobnosť osobitných opatrení na dodávky rozšírila na Kanárske ostrovy, aby sa do nich zaradili dlhé vlákna lucerny, ktoré možno zaradiť do proteínovej a vlákninovej stravy prežúvavcov na Kanárskych ostrovoch.
(4) Nariadenie (ES) č. 1454/2001 sa preto v zmysle toho zmení a doplní.
(5) Po zmene a doplnení nariadenia (ES) č. 1454/2001 sa zmení a doplní časť 1 prílohy III k nariadeniu Komisie(ES) č. 21/2002 z 28. decembra 2001, ktorým sa ustanovujú bilancie dodávok a pomoc spoločenstva najvzdialenejším regiónom v zmysle nariadení Rady (ES) č. 1452/2001, (ES) č. 1453/2001 a (ES) č. 1454/2001 [3], naposledy zmenené a doplnené nariadením (ES) č. 1365/2002 [4], aby sa do nej zaradila lucerna iná ako vo forme múky alebo peliet.
(6) Aby sa lepšie splnili potreby dodávok, sójové pokrutiny, lucernové pelety a iné formy lucerny sa umiestnia do jednej samostatnej skupiny bez zmeny celkového množstva.
(7) Nariadenie (ES) č. 21/2002 sa preto náležite zmení a doplní.
(8) Opatrenia ustanovené v tomto nariadení sú v súlade so stanoviskom spoločného zasadnutia Riadiaceho výboru pre suché krmoviny, chmeľ, oleje a tuky,
PRIJALA TOTO NARIADENIE:
Článok 1
V prílohe I k nariadeniu (ES) č. 1454/2001 sa za predposledným riadkom vloží nasledujúci riadok:
"Ostatné formy lucerny | ex12149099" |
.
Článok 2
Príloha III k nariadeniu (ES) č. 21/2002 sa mení a dopĺňa v súlade s prílohou k tomuto nariadeniu.
Článok 3
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. októbra 2002